**Francisco Lloréns Díaz**, nado na Coruña o 10 de abril de 1874 e finado en Madrid o 11 de febreiro de 1948, foi un pintor paisaxista galego.

Traxectoria
-----------

Tumba de Francisco Lloréns no cemiterio de Santo Amaro da Coruña.
Foi o menor de tres irmáns, fillo de industrial catalán e nai galega. Estudou na Escola de Artes e Oficios da Coruña, onde foi alumno de Román Navarro. En 1892 trasladouse á Escuela de Bellas Artes de San Fernando de Madrid, onde tivo como profesor ao belga Carlos de Haes. Copiou obras de Velázquez, Murillo e Rubens, completando a formación, dende 1893, no taller de Joaquín Sorolla, de quen aprendeu a paixón pola luz na paisaxe. Alí coñeceu a outros pintores como Josep Benlliure i Gil ou Manuel Benedito Vives.

En 1902 viaxou de bolseiro a Roma, pasando por Barcelona, onde coñeceu a Ramon Casas, Santiago Rusiñol, Antoni Gaudí e Enric Galwey. Na capital de Italia residiu catro anos e publicou as súas impresións no xornal coruñés *El Noroeste*, asinando *Sor Checco*.

En 1903 percorreu París (onde quedou seducido por Paul Cézanne e o impresionismo) os Países Baixos e Bruxas, onde residiu preto dun ano antes de tornar a Italia e, en 1906 á Coruña, onde asistía con frecuencia aos faladoiros da súa amiga Emilia Pardo Bazán no pazo de Meirás.

Exerceu con mestría o cartelismo. Chegou a facer propaganda para o Deportivo da Coruña, tomando como modelos ás damas da alta sociedade.

En 1943 foi nomeado académico numerario da Real Academia de San Fernando e catedrático de paisaxe. Adicáronlle artigos Wenceslao Fernández Flórez e Ramón Cabanillas, e foi designado académico de honra da Real Academia de Belas Artes Nosa Señora do Rosario e membro correspondente da Real Academia Galega.

Poden contemplarse obras súas, entre outros, no Museo de Belas Artes da Coruña, na Pinacoteca Francisco Fernández del Riego e no Museo Galego de Arte Contemporánea Carlos Maside.

Vida persoal
------------

Casou en 1918 con Eva Rodríguez, de quen enviuvou en 1925, quedando con dúas fillas, unha delas Eva Lloréns Rodríguez.

Galería de imaxes
-----------------

* Exposición no Palacio de María Pita, en 1917. Lloréns é o oitavo pola esquerdaExposición no Palacio de María Pita, en 1917. Lloréns é o oitavo pola esquerda
* Busto na casa da cultura de SadaBusto na casa da cultura de Sada

Véxase tamén
------------

### Bibliografía

* Hidalgo, J. M.; et al. (1997). *Artistas galegos nas coleccións de Prensa Española 1893-1936* (en bilingüe). Museo Quiñones de León. VG 930-97.
* Pablos, Francisco (1981). *Plástica Gallega* (en castelán). Caja de Ahorros Municipal de Vigo. pp. 220–221. ISBN 84-7231-603-3.
* ——— (1981). *Pintores gallegos del novecientos* (en castelán). Fundación Barrié. ISBN 84-85858-06-9.
* ——— (2003). *A pintura en Galicia - La pintura en Galicia* (en bilingüe). Nigra Trea. p. 53. ISBN 84-95364-15-8.
* Travieso Mougán, Javier *et al.*, "LLORÉNS, Francisco", *Gran Enciclopedia Galega Silverio Cañada*.

### Outros artigos

* Eva Lloréns Rodríguez (filla).

### Ligazóns externas

* Enciclopedia online Museo Nacional del Prado.
* Francisco Lloréns na Colección Afundación.
* Obra de LlorensArquivado 24 de decembro de 2013 en Wayback Machine. no Museo de Belas Artes da Coruña.

|  |  |
| --- | --- |
| Control de autoridades | 
* Wd: Q5866532
* WorldCat
* VIAF: 50363705
* BNE: XX1050882
* FAST: 108631
* GEC: 0038021
* GND: 131588583
* ISNI: 000000006636860X
* LCCN: n83018356
* MdP: ID
* SUDOC: 095787062
* ULAN: 500035319

 |



1. ↑  "Membros correspondentes". *Real Academia Galega*.